 

**בבית הדין הצבאי המחוזי**

**במחוז שיפוטי מטכ"ל**

**בפני: אל"ם כרמל ווהבי - אב"ד**

**סרן דורין סרור - שופטת**

**רס"ן אבישג בורמד - שופטת**

**בעניין: התובע הצבאי (ע"י ב"כ, סרן כפיר ויטמן)**

**נגד**

**מ/XXX סמ"ר א' ר' (ע"י ב"כ, עו"ד אבי עמירם)**

הכרעת - דין

על פי הודאתו, מורשע הנאשם בעבירה שעניינה חריגה מסמכות לפי סעיף 68 לחוק השיפוט הצבאי, תשט"ו-1955, בהתאם לכתב האישום ולפרטים הנוספים.

1. **ניתנה היום, 19/05/2019, י"ד באייר התשע"ט, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופטת אב"ד שופטת**

גזר - דין

הנאשם, סמ"ר א' ר', הורשע על פי הודאתו בעבירה של חריגה מסמכות. עובדות כתב האישום מלמדות כי במהלך חודש מאי 2018 בשעות הבוקר המוקדמות, הגיע הנאשם יחד עם שלושה שוטרים צבאיים נוספים לעיר חדרה, וזו במסגרת פעילות של המשטרה הצבאית שנועדה לעצור משתמטים משירות צבאי. עם הגעת הנאשם וחבריו למקום, באמצעות רכב צבאי משטרתי, התאספו מספר אזרחים סביב הנאשם ורב"ט ר' א', אשר יצאו מן הרכב המשטרתי בכדי לבצע את תפקידם. אותם אזרחים הפצירו בנאשם ובחברו לעזוב את המקום, אולם האחרונים הסבירו לאזרחים כי הם מפריעים להם בביצוע תפקידם. אחד האזרחים פנה לשניים והשמיע לעברם דברי איום, תוך שהתקשר לאזרח אחר וסיפר לו אודות הפעילות של הנאשם וחבריו במקום. זמן קצר לאחר מכן, עם סיום הפעילות, עזב הנאשם ורב"ט א' ר' את המקום ושבו לכיוון הרכב המשטרתי, בו שהו סמ"ר א' ח' וסמל נ' א'. בדרכם אל הרכב פגשו הנאשם ורב"ט ר' אזרח וצעקו לעברו "עשית צבא? עשית צבא?" במקביל הבחין הנאשם וחבריו כי אזרחים נוספים מתאספים סביב הרכב המשטרתי ומאיימים להפוך את הרכב תוך קריאת ביטוי גנאי לעברם. עם כניסת הנאשם ורב"ט ר' אל הרכב המשטרתי, סמל א' התניע את הרכב, והנאשם וחבריו הפעילו מוזיקה בעוצמת שמע גבוהה, הפעילו את מערכת הצפרור המשטרתית המותקנת ברכב, מחאו כפיים וכרזו באמצעות מערכת הכריזה של הרכב. בעקבות הרעש שהקימו הנאשם וחבריו, יצאו אזרחים נוספים לרחוב, ואחד מהם נעמד מול קדמת הרכב ומנע את התקדמותו. לאחר שנהג הרכב המשטרתי צפר לעבר אותו אזרח, ולאחר הפעלת מערכת הצפרור והכריזה, זז אותו אזרח מהמקום והרכב המשטרתי התקדם בנסיעה, שבמהלכה האט נהג הרכב את מהירות הרכב, לאחר שאזרחים חסמו שוב את דרכו, והתקרב לשול הדרך בסמוך למדרכה שעליה שהו האזרחים. במקביל הנאשם פתח את חלון הרכב וריסס גז פלפל, שהיה מצוי בחזקתו מתוקף תפקידו, לכיוון המדרכה עליה עמדו אותם האזרחים. לאחר פרק זמן קצר הסתיים האירוע והרכב המשטרתי עזב את המקום.

הפרטים הנוספים מלמדים כי הנאשם שירת כבלש והשתחרר במהלך חודש אוגוסט 2018. החקירה החלה בעקבות דיווח שהועבר על ידי אזרחים למשטרת ישראל. בחקירתו הכחיש הנאשם את המיוחס לו ובגין תיק זה לא הוחזק במעצר כלל.

הסדר הטיעון שהציגו הצדדים לוקח בחשבון מספר שיקולים. מחד, את החומרה הניבטת ממעשה הנאשם וחבריו, בפרט לאור העובדה כי שימשו כשוטרים צבאיים. מאידך, את התנהלות האזרחים במהלך האירוע ואף באירוע קודם באותו מקום, את עברו הנקי של הנאשם והודאתו שמגלמת בתוכה קבלת אחריות על המעשה, את שירותו המועיל והמשמעותי של הנאשם בתפקיד קשה כפי שעולה מתעודת ההצטיינות ומחוות דעת מפקדיו, את העובדה כי הנאשם השתחרר מצה"ל ועושה כעת צעדים ראשונים בחייו האזרחיים, וכן את ויתור ההגנה על טענות ראייתיות משמעותיות.

לא יכולה להיות מחלוקת, כי המעשים שבהם נכשלו הנאשם וחבריו הם מעשים חמורים ומיותרים, אשר פוגעים בצורה משמעותית בתדמית הגוף שאותו ייצגו במסגרת הפעילות, ובתדמית הצבא בכלל. ניתן היה לצפות מהנאשם ומחבריו לנקוט בדרך האיפוק, חרף ההתגרות מצד אותם אזרחים. ניתן אף לראות כי הפעולות שנקטו הנאשם וחבריו הובילה להסלמת האירוע, כאשר ניתן היה לסיימו בפרק זמן קצר יותר לו היו מתנהלים אחרת. לצד האמור, לקחנו בחשבון את המורכבות של האירוע שאליו נקלעו הנאשם וחבריו, אירוע קודם שהתרחש בגזרה יומיים קודם לכן, וכן את חוות הדעת של המפקדים שמעידות כי הסתבכותו זו של הנאשם כלל לא משקפת את דרכיו ומבליטה את העובדה כי המדובר במעידה חד פעמית. נוסף על האמור, לקחנו בחשבון את נסיבותיו האישיות של הנאשם ומשקל מרכזי אף ניתן לויתור ההגנה על שיקולים ראייתיים משמעותיים. הנאשם הביע חרטה על המעשים וניתן היה להתרשם כי הדברים נאמרים מן הלב.

נוכח מכלול השיקולים, סברנו כי הסדר הטיעון שהציגו הצדדים הוא מאוזן וראוי, ועל כן מצאנו לאמצו.

**על הנאשם נגזרים, אפוא, העונשים הבאים:**

1. **שבעה (7) ימי מאסר לריצוי בדרך של עבודה צבאית, וזאת החל מיום 20.05.2019, לא יאוחר מהשעה 10:00, בהתאם לחוות דעת רמ"ד שיקום.**
2. **עונש מאסר מותנה בן ארבעים וחמישה (45) ימים למשך שנתיים (2) מהיום, שלא יעבור עבירה שבה הורשע בתיק זה, או עבירה כלשהי בניגוד לסימן ד' לפרק ט' לחוק העונשין.**
3. **הורדה לדרגת רב"ט.**
4. **קנס בסך אלפיים וחמש מאות שקלים (2,500 ₪) שישולם על ידי הנאשם בעשרה (10) תשלומים שווים, חודשיים ועוקבים, לפי שוברים שתמסור לו מזכירות בית הדין, וזאת החל מיום 01.06.2019. לא ישולם אחד התשלומים במועד, תועמד יתרת הקנס לפירעון מידי בתוספת ריבית כדין.**
5. **זכות ערר כחוק.**
6. **ניתנה היום, ‏19/05/2019, י"ד באייר התשע"ט, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופטת אב"ד שופטת**

**העתק נכון מהמקור  
רס"ן מאיה גנות  
ק' בית הדין**

**נערך על ידי: לי בן צבי**

**בתאריך: 20.05.2019**

**חתימת המגיה: ג' ב' ש'**